Godwin Scicluna wieġeb mhux ħati għall-akkużi ta’ qtil ta’ Joseph Carauna fil-Kalkara l-bieraħ. Huwa safa’ akkużat ukoll b’attentat ta’ qtil tal-eks sieħba tiegħu Simone Caruana u tnejn minn uliedu; u li darab gravi lill-eks sieħba tiegħu u waħda minn uliedhom. Dan il-qtil seħħ il-Ħadd filgħodu hekk kif Simone Caruana ħadet lit-tfal biex jqattgħu ftit ħin ma’ missierhom u hemmek inqala argument fuq kamera tar-ritratti, f’ħin minnhom Godwin Scicluna qabad senter u beda jhedded lil-ex sieħba tiegħu bih. Joseph Carauna li kien fil-karozza qed jistenna lil bintu mar biex jikkalma is-sitwazzjoni iżda minflok spiċċa b’tiri ta’ senter sparati lejh bil-konsegwenza li tilef ħajtu ftit tal-ħin wara. Godwin Scicluna spara tiri wkoll lejn Simone Caruana u tnejn minn uliedu, bil-mara tinlaqat minn ċomb fi spallejha u għonqha u waħda mit-tfal tintlaqat biċ-ċomb f’idejha. Din mhux l-ewwel darba li Godwin Scicluna xellef subajh mal-liġi hekk kif diġa’ għadda ġuri mas-sieħba tiegħu ta’ dak iż-żmien Joyce Calleja dwar l-attentat ta’ qtil ta’ Mario Calleja. Jidher li t-tnejn kienu ftehmu bejniethom biex joqtlu lil Mario Calleja u sparawlu żewġ tiri, iżda Calleja ma kienx miet. F’ġuri fl-1995 Scicluna kien nstab ħati u ingħata is-sentenza ta’ ħames snin ħabs. Hu ma talabx għal-liberta proviżorja u qed jinżamm arrestat il-ħabs.